b"\n_START_ARTICLE_\nViva la Vida or Death and All His Friends\n_START_SECTION_\nInformaci\xc3\xb3\n_START_PARAGRAPH_\nA la fi de 2006, aprofitant la recent paternitat de diversos membres del grup, Coldplay va decidir estar uns anys descansant tot i no establir cap data concreta per tornar-se a reunir. Tanmateix, pocs mesos despr\xc3\xa9s, la revista Billboard va informar que Coldplay tenia programat una nova publicaci\xc3\xb3 per final del 2007, per\xc3\xb2 la banda va el llan\xc3\xa7ament es posposaria fins a 2008 per iniciar una gira sud-americana durant el 2007. La banda va aprofitar aquesta gira per escriure nou material per\xc3\xb2 cap de les noves can\xc3\xa7ons es va utilitzar en aquests concerts._NEWLINE_Mentre gravaven les primeres can\xc3\xa7ons del disc vers la fi de 2007, Coldplay va anunciar al seu lloc web el t\xc3\xadtol d'algunes de les noves can\xc3\xa7ons. Un article titulat Prospekt va fer estendre els rumors que l'\xc3\xa0lbum tindria aquest t\xc3\xadtol per\xc3\xb2 poques setmanes despr\xc3\xa9s el grup ho va negar. Martin va indicar que s'havia llegit moltes novel\xc2\xb7les de Charles Dickens per contribuir en la composici\xc3\xb3 de les can\xc3\xa7ons. Tamb\xc3\xa9 va assenyalar que havien tingut influ\xc3\xa8ncies hisp\xc3\xa0niques despr\xc3\xa9s d'enregistrar can\xc3\xa7ons a esgl\xc3\xa9sies i en pa\xc3\xafsos de parla espanyola, com M\xc3\xa8xic o Espanya._NEWLINE_El disc cont\xc3\xa9 un gran nombre de temes com l'amor, la guerra, la pol\xc3\xadtica o les revolucions, per\xc3\xb2 a difer\xc3\xa8ncia dels \xc3\xa0lbums previs, tracta aquests temes des d'un punt de vista m\xc3\xa9s universal, menys problemes personals i m\xc3\xa9s problemes de la humanitat. El tema m\xc3\xa9s utilitzat en la promoci\xc3\xb3 de l'\xc3\xa0lbum \xc3\xa9s les revolucions. Un exemple d'aix\xc3\xb2 \xc3\xa9s la portada del disc o el vestuari utilitzat durant la gira Viva La Vida Tour, ambd\xc3\xb3s tenen refer\xc3\xa8ncies a la Revoluci\xc3\xb3 francesa._NEWLINE_El disseny visual de Viva la Vida or Death and All His Friends fou encarregat a Tappin Gofton, que ja havia treballat per Coldplay a l'\xc3\xa0lbum X&Y. La realitzaci\xc3\xb3 del llibret va durar diversos mesos. L'equip de disseny i el grup van utilitzar una s\xc3\xa8rie d'esbossos, dibuixos, mapes, llibres o vells quadres amb els t\xc3\xadtols de les can\xc3\xa7ons pintats a sobre, que posteriorment es van fotografiar. Quasi cada can\xc3\xa7\xc3\xb3 t\xc3\xa9 una o m\xc3\xa9s imatges del llibret i algunes d'aquestes imatges es van utilitzar en la gira mundial Viva La Vida. Es van realitzar tres portades per l'\xc3\xa0lbum, de les quals, la portada de l'edici\xc3\xb3 est\xc3\xa0ndard \xc3\xa9s la pintura La llibertat guiant el poble realitzada per Eug\xc3\xa8ne Delacroix l'any 1830 amb la inscripci\xc3\xb3 \xc2\xabViva la vida\xc2\xbb pintada en blanc, que prov\xc3\xa9 alhora d'un quadre de la pintora mexicana Frida Kahlo._NEWLINE_El primer senzill del disc, \xc2\xabViolet Hill\xc2\xbb, es va publicar el 5 de maig de 2008, per\xc3\xb2 pocs dies abans ja estava disponible la desc\xc3\xa0rrega digital a trav\xc3\xa9s del lloc web del grup. L'\xc3\xa0lbum es va fervesperar fins al 5 de juny i el seg\xc3\xbcent dia tamb\xc3\xa9 estava disponible per MySpace. L'agost de 2008, Coldplay va anunciar el llan\xc3\xa7ament d'un EP titulat Prospekt's March, que estava format per tot el material gravat i no publicat durant les mateixes sessions de gravaci\xc3\xb3 de Viva la Vida. El 25 de novembre es va rellan\xc3\xa7ar l'\xc3\xa0lbum en una edici\xc3\xb3 deluxe titulada Viva la Vida - Prospekt's March, amb algunes can\xc3\xa7ons de l'EP incloses dins el disc original._NEWLINE_Viva la Vida fou un \xc3\xa8xit comercial a tot el m\xc3\xb3n, com demostra el fet que va debutar en el n\xc3\xbamero 1 en les llistes d'\xc3\xa0lbums en 36 pa\xc3\xafsos. Al Regne Unit va vendre al voltant de 125.000 c\xc3\xb2pies nom\xc3\xa9s el primer dia i a la segona setmana ja fou certificat com a disc de plat\xc3\xad. Als Estats Units es van vendre m\xc3\xa9s de tres-centes mil unitats el primer dia i finalment fou certificat amb un doble disc de plat\xc3\xad. A final de l'any 2008 ja s'havien venut m\xc3\xa9s de dos milions de c\xc3\xb2pies als Estats Units esdevenint el segon \xc3\xa0lbum m\xc3\xa9s venut de l'any en aquest pa\xc3\xads. Globalment fou el disc m\xc3\xa9s venut del m\xc3\xb3n el 2008, i a mitjans del 2009, les vendes ja havien superat els vuit milions d'unitats esdevenint tamb\xc3\xa9 el disc m\xc3\xa9s descarregat digitalment previ pagament de tota la hist\xc3\xb2ria._NEWLINE_La cr\xc3\xadtica va rebre molt positivament aquest \xc3\xa0lbum independentment de l'origen del mitj\xc3\xa0 de comunicaci\xc3\xb3, destacant la magn\xc3\xadfica evoluci\xc3\xb3 del grup. Les opinions van diferir en considerar si aquest treball era el millor de tota la traject\xc3\xb2ria de la banda o si nom\xc3\xa9s era un bon treball per\xc3\xb2 que no superava el nivell dels anteriors. El disc fou guardonat amb el premi Grammy al millor \xc3\xa0lbum de rock del 2009. En diverses publicacions musicals fou destacat com un dels deu millors \xc3\xa0lbums de l'any 2008."